Gelios haykali
Qadimgi Yunonistonda aksariyat aholi Quyosh maʼbudi Geliosga eʼtiqod qilishgan. Shu boisdan yunonlar erishgan har bir muvaffaqiyatlari uchun Geliosga qurbonliklar qilishgan, haykallar qoʻyishgan. Ana shunday haykallardan biri Egey dengizida Rodos orolidagi shu nom bilan nomlanuvchi shaharda, miloddan avvalgi 292—280-yillarda bunyod etilgan. Mazkur obida mahobatli boʻlganligi sababli, hech shubhasiz Qadimgi Dunyoning yetti moʻjizasidan biri deb tan olingan. Mazkur haykal Rodosdagi Koloss (Gelios) nomi bilan mashxur. Koʻpgina zamonaviy taʼriflarga koʻra, Gelios haykali taxminan 70 tirsak yoki 33 metr (108 fut) balandlikda edi. Bu zamonaviy Ozodlik haykalining oyogʻidan to tojigacha boʻlgan balandligiga teng. Bu esa uni qadimgi dunyodagi eng baland haykalga aylantirgan. Eramizdan avvalgi 226-yilda boʻlib oʻtgan zilzila haykalga katta talofat yetkazgan boʻlsa-da, uning ayrim qismlari saqlanib qolgan. Maʼlum bir sabablarga koʻra, rodosliklar uni qayta qurishmagan. John Malalas Adrian oʻz hukmronligi davrida Kolossni qayta tiklaganini yozib qoldirgan. Baʼzi maʼlumotlarga koʻra, rodiyliklar orolda haykal oʻrnatganlari uchun kolossayliklar (Kolosaeῖs) deb ham atalgan. 653-yilda musulmon sarkardasi Muoviya I boshchiligidagi arab qoʻshinlari Rodosni egallagan va Feofan Xronikasida eʼtirof etilishiga koʻra, haykal butunlay vayron etilib, qoldiqlari sotib yuborilgan. 2008-yildan beri Rodos bandargohida yangi Colossus qurish boʻyicha hali amalga oshirilmagan bir qator takliflar eʼlon qilingan, ammo asl yodgorlikning haqiqiy joylashuvi bahsli boʻlib qolmoqda.